Anmeldelse: Denon CEOL RCD-N10

Multirumhøjttalere er kommet for at blive – det kan ingen vel efterhånden være i tvivl om. Med deres popularitet har samtidig gjort det meget svært at sælge det, man i gamle dage kaldte et “anlæg”. Altså en kasse med indbygget forstærker, cd-afspiller og eventuelt endda – ta-daaah – en FM radio. Ja, det lyder som et fuldstændigt forældet koncept fra dengang far var dreng. Men lyden… Lyden er næsten altid bedre, i hvert fald hvis man sammenligner to enheder i ca. samme prisniveau.

Alt i en løsning

Med Denon CEOL RCD-N10 får du nærmest det bedste af alting. Det er et minianlæg med CD afspiller – men også en netværkshøjttaler. Og en bluetooth højttaler. Med andre ord kan du stort set bruge den til at erstatte alt det, du ellers kunne overveje som musikkilder i din stue. Og så er det jo praktisk, at den ikke fylder særligt meget. Du skal selvfølgelig tage hensyn til, at den skal have et sæt fornuftige højttalere for at yde sit bedste, men selv med det fylder systemet ikke alverden – og der er en verden til forskel i kvaliteten af den lyd, du får – men det kommer jeg tilbage til.

Let at sætte op

Det er efterhånden ikke ofte, jeg støder ind i produkter der er specielt besværlige at sætte op – og det gælder også for CEOL RCD-N10. Det sættes på en hylde og sluttes til. Højttalere tilsluttes, og du er i gang. I hvert fald kan du så sætte en cd på, skulle du have sådan en bandit liggende. Med en relativt let software setup kan du sætte RCD-N10 op i en samling af andre højttalere i Denons serie af Heos netværkshøjttalere.

Lyder rigtigt godt

Når man skal beslutte sig for, om man vil have et anlæg af denne type må jeg konkludere, at grunden er at man går efter bedre lyd end det, man normalt får med enkelte multirumhøjttalere. Og det får man. Med to gode højttalere sat til anlægget (jeg har testet med Dalis Oberon) får du simpelthen en lyd, der er meget mere fyldig og et lydbillede der fordeler sig bedre.

RCD-N10 leverer 2 x 65W, og det er måske ikke voldsomt meget på papiret. I praksis er det dog alt nok, og anlægget kan fint spille op og leverer en glimrende lyd under næsten alle de scenarier jeg kaster efter det. Jazz har dynamik og charme og selv om der går en lille smule tabt i forhold til de mindste detaljer i lydbilledet, så vil de fleste nok alligevel føle at kvaliteten er god. Mere bas-tunge genrer lyder også udmærket, omend der lige mangler den sidste smule tyngde. Det skal selvfølgelig siges at anlægget her også er afhængig af højttalerne, men de to små Oberon’er fra Dali kan godt levere en fornuftig bas – også uden subwoofer. Og de er faktisk et rigtigt godt match til RCD-N10. Og skulle du have lyst, kan du jo altid tilføje en subwoofer til anlægget.

Alt i alt er det svært at finde noget at udsætte på lyden fra anlægget – især hvis man holder det op imod en enkelt eller to multirumhøjttalere. I hvert fald kan det sagtens hamle op med stort set alt, jeg har hørt i samme prisklasse – for de 8.000 kr. sættet her koster får du ikke noget, der lyder bedre.

Mangler HDMI

Hvis dit anlæg skal stå under tv’et og også levere tv lyd, har CEOL RCD-N10 nogle begrænsninger; godt nok kan du koble en subwoofer til, så du kan få en fornuftig omgang bas, men der er ikke HDMI indgang på bagsiden og der er ikke surround i det lille anlæg heller. Der er dog to optiske indgange, og det vil være okay for de fleste tv, men HDMI er lettere at slutte til. Ikke desto mindre kan man fint bruge anlægget som tv-lyd, og det slår alle soundbarer jeg nogensinde har testet. Selv de dyreste.

På bagsiden er der to optiske indgange – men en HDMI ville have været rart.

Opfylder de fleste behov

Generelt synes jeg at de traditionelle multirumshøjttalere lyder ret godt – selv når de “bare” står alene. Men det er alligevel en helt anden sag at sætte et “rigtigt” anlæg op og nyde lyden der kan leveres af to (gode) højttalere. Prisen på N10 er glimrende set i forhold til, hvad du får for pengene – og hvis du vil have lyd, der er et par niveauer over hvad de fleste multirumhøjttalere kan levere, så er det helt klart værd at tage et kig på det lille anlæg fra Denon.

Anmeldelse: Denon CEOL RCD-N10